Transport Malta ħabbret li minħabba għadd ta’ attivitajiet tal-Milied se jkunu qed jingħalqu għadd ta’ toroq f’Ħaż-Żabbar, Belt il-Ħażna u Ħaż-Żebbuġ. F’Ħaż-Żabbar, se tkun qed tingħalaq Triq is-Santwarju mil-lum waranofsinhar sal-Ħadd filgħaxija. Parti minn Triq il-Kbira minn Triq Hompesch sa Triq San Duminku we tkun magħluqa llejla bejn is-6.00 p.m. u l-11.00 p.m, għada fl-istess ħinijiet u l-Ħadd bejn l-4.00 p.m. u l-10.00 p.m. TM għarrfet li vetturi kbar mhux se jitħallew jgħaddu minn Triq is-Santwarju u se jkunu qed jgħaddu minn ħdejn ir-roundabout. Is-servizz ta’ trasport pubbliku li se jkun qed jgħaddi minn Wied il-Għajn lejn Ħaż-Żabbar għal Belt se jgħaddi minn Triq Villabate u lejn Misraħ Madonna Mejatriċi. Hawnhekk TM se tkun qed tagħmel bus stop temporanju. Belt il-Ħażna TM għarrfet ukoll li minħabba xogħlijiet relatati maż-żarmar tal-power station tal-Marsa, Triq Belt il-Ħażna minn Caruana Industrial Supplies (fiż-żona tal-Menqa) sa ħdejn l-uffiċini tal-VGT se tkun magħluqa għada bejn is-7.00 a.m. u s-1.00 p.m. TM qalet li l-vetturi li jkunu ġejjin minn Albert Town u Dock 7 se jgħaddu minn Triq is-Salib tal-Marsa u Triq is-Sajjieda waqt li t-traffiku li se jkun ġej mill-Belt lejn il-Valletta Waterfront se jgħaddi minn Triq Diċembru Tlettax għal Triq is-Salib tal-Marsa. Ħaż-Żebbuġ F’Ħaż-Żebbug, TM qalet li minħabba attività ġbir ta’ fondi mill-Kunsill Lokali ta’ Ħaż-Żebbuġ l-Ħadd li ġej, se tingħalaq parti minn Triq Sciortino u Misraħ San Filip (minn Triq il-Kbira għal Triq il-Parroċċa) bejn is-6.00 a.m. u 2.00 p.m. Is-servizz tat-trasport pubbliku minn Ħ’Attard lejn Ħaż-Żebbuġ se jgħaddi mill-By Pass ta’ Ħaż-Żebbuġ, il-Pjazza ta’ Ħaż-Żebbuġ, Vjal il-Ħelsien u jgħaddi b’mod normali lejn is-Siġġiewi.